**תשלומים לספקים חיצוניים לשנת 2016**

**דברי הסבר על הקובץ**

המסמך המצורף מכיל את התשלומים של הביטוח הלאומי לספקים חיצוניים.

מסמך זה מכיל למעלה מ-28 אלף רשומות המפרטות את כלל התשלומים בעבור שנת 2016. בכל רשומה מופיעים הפרטים הבאים: שם הספק, פירוט על מהות ההוצאה, הסכום ששולם, סכום עתידי – במידה ויש כזה, ושם הסעיף התקציבי ממנו שולמה ההוצאה. שם הסעיף התקציבי נועד להעניק הקשר לחלק מההוצאות – לדוגמה הוצאות על תיקון המופיעות בסעיף "תיקוני רכב והחזרי רישוי" שונות מהוצאות על תיקון המופיעות בסעיף "אחזקה בתים".

במקרים בהם שם הספק או הפירוט הכיל שמות של מבוטחים, שמם הוסר בשל צנעת הפרט.

**היקף הפעילות של הביטוח הלאומי**

הביטוח הלאומי מעסיק כ-3,900 עובדים הנותנים שירות לכ-3.5 מיליון מבוטחים בשנה. השירות ניתן בצורה פרונטלית במרכזי השירות ודרך אתר האינטרנט, בנוסף מעניק הביטוח הלאומי שירות דרך המוקד הטלפוני.

הביטוח הלאומי מפעיל כ-80 סניפים ומרכזי שירות הפזורים ברחבי הארץ אליהם מתווספים המבנים של המשרד הראשי בירושלים ומבני הוועדות הרפואית. ריבוי הסניפים ומרכזי השירות בא לידי ביטוי בקובץ בתשלומי שכירויות, חשמל, מים, ארנונה, הוצאות בינוי ואחזקה של המבנים ותשלומים עבור תשתיות תקשורת ועוד. בנוסף, הביטוח הלאומי מחזיק כלי רכב אשר משמשים לצורכי לוגיסטיקה, הסעות עובדים, חקירות, מתן שירות ביישובים מרוחקים בהם אין סניף של הביטוח הלאומי, וכד'.

לביטוח הלאומי למעלה מ-40 מערכות מחשוב המכילות נתונים בעבור כלל המבוטחים. זהו מאגר הנתונים מהגדולים והרגישים בישראל, אשר מתוחזק על ידי עובדי הביטוח הלאומי. גודלו וחשיבותו של מאגר הנתונים ומערכות המחשוב מחייב את הביטוח הלאומי להשקיע משאבים רבים בתחום הפיתוח הטכנולוגי ובתחום אבטחת המידע, לפיכך עובדי המחשוב מקבלים הדרכות שנתיות וייעוץ מגורמים חיצוניים באופן קבוע לכל אורך השנה.

הביטוח הלאומי קיים בשנת 2016 כ-140,000 ועדות רפואיות בהן משולם לרופאים 415 ₪ לוועדה ולמנהלי מחלקות 482 ₪ לוועדה. בנוסף התבצעו כ-132,000 הערכות תלות של מעריכים בסיעוד, אשר גם הם מקבלים 330 ₪ בעבור כל הערכת תלות.

נושא נוסף אשר בא לידי ביטוי בקובץ הספקים הוא הפעילות של שירות הייעוץ לקשיש. שירות הייעוץ לקשיש מחזיק מערך של כ-5,000 מתנדבים אשר ביצעו בשנת 2016 כ-440,000 ביקורי בית אצל קשישים, חלקם חברתיים וחלקם לצורך איתור קשישים בסיכון. מעבר לביקורי הבית, שירות הייעוץ לקשיש כ-140 ימי מידע לקהילה לפורשים לגמלאות, אלמנים/ות, חולי אלצהיימר, ניצולי שואה וכו'. בנוסף מקיים הביטוח הלאומי קורסי הדרכה למתנדבים חדשים וימי עיון בכל שנה למתנדבים פעילים. אחת מההוצאות הבולטות בייעוץ לקשיש הן הוצאות על כיבוד קל המיועד למתנדבים במסגרת פעילותם הענפה למען האוכלוסייה המבוגרת בקהילה, במסגרת ימי עיון וקבוצות התמיכה השונות.

אנו מתנצלים על הזמן שלקח לנו להעביר לכם את קובץ הנתונים, מדובר בקובץ נתונים גדול מאד והעיבוד שלו לקח הרבה זמן, כיוון שהוא מכיל נתונים רגישים על מבוטחים.

בכל שאלה על סעיפים שאינם ברורים ובקשות למידע נוסף את מוזמנים לפנות אליי.

בברכה,

גלית גבאי

ס. ממונה על חוק חופש המידע